Viskupič, Jozef, poslanec NR SR (2017-10-18):
Ak by ma chceli predbehnúť, veľmi rád by som im uvoľnil priestor. Nechcel som zdržovať, preto som sa pripravil skôr. Ďakujem, pán predsedajúci, za veľmi originálne uvedenie môjho vystúpenia. Vážené kolegyne, vážení kolegovia, dovolím si vystúpiť za klub OĽANO v tejto rozprave. A oceňujem, a musím to povedať, že sme dospeli do bodu aj za účasti teda koalície, že mimoriadna schôdza ako nástroj parlamentnej demokracie bola spustená. Nesúhlasím s pánom Pellegrinim, že, ako hovoril v úvodnom slove, že sme s tým nerátali. Verili sme, že jednoducho tak dôležitá téma, ako je 77 mil. eur, možno 0,7 % HDP, je dôležitá aj pre plénum parlamentu. A dúfam, že padne na úrodnú pôdu aj to, čo sme navrhli v návrhu uznesenia. Neviem, ako sa bude schôdza ďalej vyvíjať a či sa bude koalícia snažiť ho nejakým spôsobom upraviť, ale teda poďme k podstate toho, prečo sme sa tu stretli. Stretli sme sa aj preto, že chceme ponúknuť riešenie. Riešenia toho, aby sa predchádzalo, resp. aby sme mali reálne prevenčné nástroje a vytvorili taký systém, takú legislatívu, že nás nebude prekvapovať, že niektorý politický nominant v štátnej firme alebo v štátnej akciovke urobí to, čo sa stalo v MH Manažmente. Zároveň v rámci tých riešení navrhujeme a vyzvali sme opakovane vládu, aby poskytla audit všetkých právnych zmlúv, všetkých zmlúv pri zastupovaní štátu, kedy štát najíma z externého prostredia právnikov. Pravdepodobne to bude bolieť, pretože ani novinári, ani verejnosť, ani opozícia tu jednoducho nemá dostatočné množstvo nástrojov na to, aby sme mohli zauditovať zmluvy, ktoré sú uzatvárané potichu politickými nominantmi a v mene štátu. Myslím si, že situácia, kam sme sa dostali dnes, bola šokom pre samotnú vládu, pre samotnú koalíciu. Najprv klasicky vyhováranie sa, nemajú s tým nič spoločné, zametanie pod koberec. Ale tým, že verejnosť, opozícia, novinári nepopustili, tak sme sa dočkali toho, že odrazu počúvame, že 77 mil. eur je nehorázna odmena, nechutná odmena a podobne. Toto, toto je výsledkom tlaku a toto je výsledkom zlyhania štátu, ktorý v momentálnom stave už viac ako desať rokov riadi strana SMER v rôznych variáciách s rôznymi koaličnými partnermi. Jednoducho zaslúžime si audit a jasné pravidlá, že toto sa už nesmie opakovať. Nemôžme hovoriť o takejto obrovskej sume, ktorá znamená mnohé. Mali sme tu šetrenie. Rozprávame sa o sumách, ktoré chýbajú sestrám, učiteľom a podobne, a odrazu samotnú vládu šokne, že 77 mil. eur môže dostať jedna právnická kancelária za dva roky práce. Nesúhlasím s tým, aby sme oslabovali tento moment. A ja sa opýtam tu v tomto pléne, ak teda bol tento nárok taký vysoký, čo bude pre právnickú kanceláriu Bžán kompenzáciou za možných 60 mil. eur, ktoré dala zľavu? Kde sa objaví a akým spôsobom, v akých tajných a šedých kútoch verejnej správy sa tento nárokovateľný dlh, keďže zlyhal MH Manažment, objaví? Nebudem špekulovať a je to apel na celú investigatívu a všetkých ľudí, aby sme toto podrobne sledovali. Ak nenastane systémové opatrenie, legislatíva a audit, tak sme zlyhali my všetci. Zlyhal štát, pretože nedokáže predchádzať tomu, aby bola vláda takýmto spôsobom, akákoľvek, šokovaná. Myslím si, že otvorili sme tému aj v rámci uznesenia, aj na viacerých verejných vystúpeniach, aby sme sa už raz a navždy zamysleli nad politickými nominantami v štátnych a pološtátnych firmách. Slovenská republika má na to, aby štátne a pološtátne firmy a akciovky riadili reálni odborníci. Tento rok sme boli v januári atakovaní absolútnym zlyhaním štátu pri cenách energií. Dnes opäť energetická kauza, kedy sme svedkami zlyhania štátu, zlyhania vlády pri určovaní odmien pri právnom zastupovaní. Nechcem otvárať otázku, čo by bolo nastalo, ak by novinári, opozícia a verejnosť neboli prišli s odhalením tohoto nenormálneho faktu, že niekto niekde podpísal zmluvu, ktorá mala založiť právo vyplatiť 77 mil. eur. Akékoľvek ďalšie reči okolo tohoto sú vyhováranie. Rozumiem tomu, že sú možné nastavené brzdné mechanizmy, ale ako to, že ten iniciačný mechanizmus, že niekto chytí pero, v tomto prípade pán Bačík, myslím, že sa volá, a podpíše takúto nehoráznu zmluvu. To, že sa zastavuje rozum verejnosti, nám tu a následne, chvalabohu, aj vláde, je už len dôsledkom toho, že máme politických nominantov, ktorí sú menovaní podľa straníckeho trička a nie reálnych, skutočných odborníkov, ktorí svojou aktivitou alebo odborným zázemím by vedeli jednoducho, čo je slušné a normálne, a nedovolili by takto predraženú vec podpísať. Sumy, ktoré tu lietajú a padajú, 23-tisíc eur za každý deň práce, kedy priemerne zarábajúci občan 1 000 eur by pracoval dva roky na jeden deň práce tejto kancelárie a podobné výpočty, sú len dokreslením obžaloby toho, že jednoducho zlyhal ten, kto si dovolil nominovať takýchto ľudí do MH Manažmentu. To, že prišlo k následnému, i keď to trvalo dlho na môj vkus, odvolaniu celého manažmentu a bola vyvodená tá odborná zodpovednosť, je pre mňa málo. A chcem z tohoto miesta povedať, že máme tu rezortného ministra, ktorý pripravoval vtedy z postu ministerstva životného prostredia a dostal úlohu od premiéra, aby sa ponáhľal a aby pripravil také prebratie Gabčíkova, aby boli splnené všetky právne náležitosti. Dnes sedí na poste ministerstva hospodárstva a je to len zhoda náhod, že z ministerstva životného prostredia preskočil do ministerstva hospodárstva a nesie plnú politickú zodpovednosť. Nie je to predmetom tejto schôdze, zvolili sme nástroj mimoriadnej schôdze, a preto chcem apelovať a teším sa na vystúpenie ministerky spravodlivosti, lebo z môjho pohľadu to, čo je v uznesení napísané, je dôležité dať jasný signál, že stropom pri takýchto sporoch jednoducho príde zmenou legislatívy a či je teda vládna legislatívna iniciatíva naklonená tomu, aby takýto návrh zákona prišiel do pléna a aby sme sa mohli o tomto porozprávať a zároveň to prijať. Chcem záverom svojho vystúpenia povedať, že ďakujem investigatíve, investigatívnym novinárom, ďakujem nasadeniu opozičných politikov, ktorí to zobrali za svoje, aj predsedníčke hospodárskeho výboru a kolegom, že sme vyvinuli taký tlak, ktorý dnes môžme nazvať účinným tlakom. Prišlo k nejakým pohybom, ale z tohoto miesta vyhlasujem, že nie sme na konci cesty. Aj 17,6 mil. považujem za nehoráznu odmenu a pokračujme ďalej. Situáciám predchádzajme, navrhnime takú legislatívu, ako píšeme v uznesení, že budú stropy pri takýchto sporoch. Mne sa páči aj nápad pána poslanca Krajniaka, ktorý hovoril o degresívnej metóde, kde, ak stúpa výška sporu, klesá nejakým pomerom možná výška odmeny. Všetko je otvorené a všetko je na debate. Zároveň si myslím, že škandalózne vysoká odmena je zdvihnutým prstom pre akéhokoľvek politika, ktorý prevezme vládnu zodpovednosť. Za toto v slušnejších krajinách by padali vlády. U nás zatiaľ padol iba manažment jednej štátnej firmy. Dúfam, že do budúcna bude verejnosť aj politický svet senzitívnejší a jednoducho takéto odmeny nebudeme musieť riešiť v pléne parlamentu, nebude musieť verejnosť počúvať o tom, akých nezodpovedných má svojich vlastných zodpovedných. Ďakujem za pozornosť. (Potlesk.)